Топджэгу зэхуэщIа
«Спартак-Налшык» (Налшык) — «Тамбов» (Тамбов) — 0:1 (0:0). Налшык. «Спартак» стадион. Мэлыжьыхьым и 23-м. ЦIыху 500 еплъащ.
Судьяхэр: Соколов (Воронеж), Березнов (Мэзкуу), Кистанов (Энгельс).
«Спартак-Налшык»: Антипов, Дашаев, Кузнецов, Соблыр, Марченкэ, Крамаренкэ, Багъэтыр (Бажэ, 62), Ахриев (Чхапелие, 57), Мухьэммэд (Мэкъуауэ, 69), Дроздов, Ахъядов (Бойчук, 75).
«Тамбов»: Вавилин, Михалёв, Быстров, Шляков, Горбатюк, Шевчук (Овсиенкэ, 90+1), Мурнин (Поярков, 87), Сорокин (Григорян, 82), Трусевич, Делькин (Алумонэ, 67), Часовских.
Топыр дигъэкIащ: Трусевич, 90 (0:1).
Дагъуэ къыхуащIащ: Быстровым, Часовских, Соблырым, Алумонэ, Мэкъуауэм.
Джэгум къыхахуащ Соблырымрэ Алумонэрэ.
Зэхьэзэхуэм и кIэухым и деж дэтхэнэ зы очкоми и уасэр дыщэ пэлъытэщ. Псом хуэмыдэу ар ехьэлIащ къыкIэрыху командэхэм — зыхэт гупым къыхэнэн папщIэ зы мыхьэнэншэ дыдэри щахуримыкъуж щыIэщ. А щытыкIэм мы гъэм «Спартак-Налшыкыр» къихутэнкIэ шынагъуэ щыIэщ.
Вэсэмахуэ ди щIалэхэм кърагъэблэгъа «Тамбов»-р щIэгузэвэн Iуэхум хэлъкъым. Къэнэжа джэгугъуэхэм сыт къарикIуэми ар премьер-лигэми дэкIуэтеифынукъым, етIуанэ дивизионми ехуэхынукъым. Абы щхьэкIэ къэмынэу хьэщIэхэр ерыщу налшыкдэсхэм къапэщIэтащ. ЖыпIэну ирикъунщ джэгум и япэ Iыхьэм Тамбов къикIахэм «Спартак-Налшыкыр» «Iэпхлъэпх» зэращIар икIи бжыгъэр къызэIуахын хуэдэу зы Iэмали зэрырамытар.
Загъэпсэхуу къихьэжа иужькIи Iуэхум зэрызихъуэ-жа щыIэкъым. ХьэщIэхэр апхуэдэ щытыкIэм арэзы къищIми, хэгъэрейхэм зыгуэр къамыгупсысу хъунутэкъым. Арати, «Спартак-Налшыкым» и тренерхэм джэгум къыхагъэхьащ фэбжь яIэу зыкъом щIауэ мыджэгуахэу гъуащхьауэ Бажэ Амиррэ Чхапелие Никэрэ. Ди капитаным щIэщыгъуагъ гуэрхэр зэIущIэм хилъхьащ, ауэ бжыгъэр къызэIуахыфыным нэсакъым. Гукъинэжу къэнар Соблырымрэ Алумонэрэ зызэраупсейуэ, джэгур иухыным иджыри дакъикъэ зыбгъупщI иIэжу, ахэр судьям зэрырихуаращ.
Къыпщыхъунут, япэ къекIуэкIыгъуэми хуэдэу, мы командэхэр бжыгъэр къызэIуамыхауэ зэбгрыкIыжыну. АрщхьэкIэ зэIущIэр щиух дыдэм, хэгъэрейхэр зэрыгупу зэребгъэрыкIуам хьэщIэхэм я насып къригъэкIащ: Трусевич абыхэм къахэжщ, ди гъуащхьэхъумэхэм я зэхуакум дэцIэфтри, «Тамбов»-м текIуэныгъэр къахуэзыхьа топыр Антиповым и гъуэм дигъэкIащ. Ар къыщыхъуар 90-нэ дакъикъэрат икIи зыгуэр зэбгъэзэхуэжыну зэман щыIэжтэкъым.
Апхуэдэ щIыкIэкIэ, «Спартак-Налшыкыр» и стадионым къыщыхагъэщIащ. Къыхэгъэщыпхъэщ иужьрей джэгугъуиплIым къриубыдэу ди щIалэхэм я хьэрхуэрэгъухэм я гъуэм зы топ закъуэ фIэкIа зэрыдамыгъэкIыфар. КъыхудагъэкIари куэд дыдэкъым (2). Абы зэреджэр «топджэгу зэхуэщIащ» икIи ар удэзыхьэхын зыхэмылъ Iуэхугъуэщ. Арауэ къыщIэкIынщ «Спартак-Налшыкым» и Iуэхухэр щIыдэмыкI-ри, и зэIущIэхэм еплъыну къакIуэхэр щIэмащIэ дыдэри. Фэбжь зыгъуэтауэ щыта ди гъуащхьауэхэм къагъэзэжу щIадзащи, дыщыгугъынщ фIы къытхудэ-кIуэну.
АдэкIэ фыщыдгъэгъуэзэнщ япэ дивизионым иужьу щекIуэкIа зэIущIэхэм къарикIуа бжыгъэхэм: «Зенит-2» (Санкт-Петербург) — «Химки» (Химки) — 1:3, «Волгарь» (Астрахань) — «СКА-Хабаровск» (Хабаровск) — 0:0, «Динамо» (Мэзкуу) — «Мордовия» (Саранск) — 2:1, «Балтика» (Калининград) — «Сибирь» (Новосибирск) — 1:1, «Тюмень» (Тюмень) — «Факел» (Воронеж) — 3:1 (хэгъэрейхэм я топищри дэзыгъэкIар Мамты Хьэсанэщ), «Енисей»(Красноярск) — «Кубань» (Краснодар) — 2:0, «Шинник» (Ярославль) — «Сокол» (Саратов) — 1:0, «Нефтехимик» (Нижнекамск) — «Спартак-2» (Мэзкуу) — 0:1, «Луч-Энергия» (Владивосток) — «Тосно» (Ленинград область) — 1:1.
Мэлыжьыхьым и 29-м къыкIэлъыкIуэ джэгугъуэр Урысей Федерацэм футболымкIэ и япэ дивизионым щызэхэтынущ. А махуэм «Спартак-Налшыкыр» Хабаровск къалэм щыIущIэнущ премьер-лигэм кIуэну ерыщу хущIэкъу абы и щIыпIэ командэм.
Жыласэ Заурбэч.
